نظیر صدیقی

پروفیسر نظیر صدیقی (پیدائش: 7 نومبر، 1930ء - وفات: 12 اپریل، 2001ء) پاکستان سے تعلق رکھنے والے اردو کے ممتاز نقاد، شاعر، محقق اور انشائیہ نگار تھے۔

حالات زندگی 
نظیر صدیقی 7 نومبر، 1930ء کو سرائے ساہو، چھاپرا، بہار، برطانوی ہندوستان میں پیدا ہوئے۔ ان اصل نام محمد نظیر الدین صدیقی تھا۔ انہوں نے اردو اور انگریزی میں ایم اے کیا اور مشرقی پاکستان کی کئی یونیورسٹیوں اور کالجوں سے وابستہ رہے۔ 1969ء میں وہ کراچی آ گئے جہاں انہوں نے اردو کالج میں تدریسی خدمات انجام دیں۔ 1971ء میں انہوں نے وفاقی کالج برائے طلبہ اسلام آباد سے وابستگی اختیار کی اور بعد ازاں علامہ اقبال اوپن یونیورسٹی کے شعبہ اردو سے منسلک ہوئے، جہاں سے وہ صدر شعبہ اردو کی حیثیت سے سبکدوش ہوئے۔ اسی دوران انہوں نے بیجنگ یونیورسٹی میں بھی شعبہ اردو میں تدریس کے فرائض انجام دیے۔

ادبی خدمات 
پروفیسر نظیر صدیقی کو اردو کے ایک اہم نثر نگار اور نقاد ہونے کا اعزاز حاصل ہے۔ انہوں نے مختلف موضوعات پر اردو اور انگریزی میں 20 سے زائد کتابیں تصنیف کی ہیں۔ ان کی تنقیدی کتب میں تاثرات و تعصبات، میرے خیال میں، تفہیم و تعبیر، اردو ادب کے مغربی دریچے، جدید اردو غزل ایک مطالعہ، اردو میں عالمی ادب کے تراجم  اور انگریزی زبان میں لکھی گئی کتاب Iqbal and Radhakrishnan: A Comparative Study (اقبال اور رادھا کرشنن:تقابلی مطالعہ )  شامل ہیں۔ ان کے خاکوں کا مجموعہ جان پہچان  کے نام سے انشائیوں کا مجموعہ شہرت کی خاطر  کے نام سے اور خود نوشت سوانح عمری سو یہ ہے اپنی زندگی کے نام سے اشاعت پزیر ہوئے۔ اس کے علاوہ ان کا شعری مجموعہ حسرت اظہار  کے نام سے شائع ہواتھا۔

تصانیف

تنقید 
 تاثرات و تعصبات
 میرے خیال میں
 تفہیم و تعبیر
 ادبی جائزے
 ڈاکٹر عندلیب شادانی۔ ایک مطالعہ
 اردو ادب کے مغربی دریچے
 یگانہ چنگیزی
 شیرازۂ خیال
 جدید اردو غزل ایک مطالعہ
 اردو میں عالمی ادب کے تراجم
 Iqbal and Radhakrishnan: A Comparative Study

شاعری 
 حسرت اظہار

خاکے و انشائیہ 
 جان پہچان
 شہرت کی خاطر

خود نوشت 
 سو یہ ہے اپنی زندگی

تر اجم 
 اعتراف (جاپانی کتاب کا ترجمہ)

نظیر صدیقی کے فن و شخصیت پر کتب 
 نظیر صدیقی:شخصیت اور فن، ڈاکٹر ناصر عباس نیر، 2003ء

وفات 
نظیر صدیقی 12 اپریل، 2001ء کو اسلام آباد، پاکستان میں وفات پاگئے اور اسلام آباد کے مرکزی قبرستان میں آسودۂ خاک ہوئے۔

حوالہ جات 

1930ء کی پیدائشیں
2001ء کی وفیات
اردو ادبی ناقد
اردو تنقید نگار
اردو خاکہ نگار
اردو محققین
اسلام آباد کی شخصیات
بیسویں صدی کے پاکستانی شعرا
پاکستانی اردو شعرا
پاکستانی مسلم شخصیات
پاکستانی معلمین